Der er delte meninger om den nye affaldssortering i Thisted Kommune. Mens flere beboere er tilfredse og ikke oplever problemer, så er der modsat mange, som ikke får sit affald eller sine containere hentet. Det har flere blandt andet berettet om i den lokale Facebook-gruppe "Thisted Kommunes Byrødder". Flere er utilfredse I gruppen har Bent Lyngklip Kjeldgaard lavet et opslag, hvori han klager over en episode, hvor hans plastcontainer ikke var blevet tømt helt. Herefter kontaktede han kommunen, som kom med en løsning. Men da det kom til stykket, blev aftalen ikke overholdt. - Jeg fik sidste fredag en sms om, at mine to gamle beholdere ville blive afhentet i denne uge, men de står her stadig, skriver han i opslaget, der er offentliggjort fredag den 25. november. Som svar på opslaget har flere meldt sig ind i kampen og ligeledes berrettet om situationer, hvor de har oplevet, at de ikke har fået hentet deres "farlige affald". - Vi har læst grundigt omkring den røde kasse med det farlige affald. Den skal udfyldes med adresse, tjek. Sættes ovenpå skraldespanden, tjek.Tog de den så med? Nej. De smed den såmænd ned i gruset ved siden af skraldespandene, lyder det fra Bettina Madsbøll, der dog har fået tømt de resterende tre containere. Desuden er det også, ifølge brugerne, et problem at få hentet sin gamle container, og det er på trods af, at beboerne har modtaget en mail angående afhentning heraf. - Vores den gamle affaldsbeholder står også stadig ved fortorvet. Den skulle stilles ud i mandags, og nu er det fredag. De har selv skrevet adressen på sms, så de ved den står her, skriver Henriette Duelund Petersen til opslaget. Frygter, det er for omstændigt Ole Basballe Jensen er bosiddende i Thisted Kommune, og han er til dagligt pensionist, men han har tidligere selv knoklet løs i den gule arbejdsdragt, da han var skraldemand. Nu sidder han på den anden side, hvor borgernes sortering af affald er blevet langt større end dengang. - Jeg tænker, at affaldssortering overordnet er godt, for vi har været nogle svin gennem tiden. Dog har jeg mine bekymringer omkring affaldssorteringen, som den er lige nu, fortæller Ole Basballe Jensen. Det, som Ole Basballe Jensen frygter mest, er, at den omstændige affaldssortering kan ende med at gå udover naturen, som man egentlig ønsker at hjælpe. - Jeg bekymrer mig for, om affaldssorteringen kan blive for kompliceret og omstændig, sådan at folk begynder at smide sin affald i naturen i stedet. Jeg ser tit, at folk smider sine affaldssække på rastepladser, fortæller han. - Jeg synes, det hele er noget uoverskueligt, og jeg ved ikke, om det er, fordi vi bare skal vænne os til det, men der er nok nogle ting, som kunne have været kommunikeret bedre ud, siger Ole Basballe Jensen om den nye affaldsorning. Bybilledet ødelægges Ole Basballe Jensen er også bekymret for de mange containere, som er blevet en del af beboernes hverdag. - Med nogle af de vindstød vi får for tiden, tror jeg, at det kan blive spændende med så mange affaldscontainere, som skal stilles ud til vejen. Jeg har da oplevet, at mine egne er væltet og fløjet rundt. - Jeg synes, det er ærgerligt, at der står så mange containere i bybilledet nu. Folk med store paracelhuse kan måske skjule dem lidt, men ved for eksempel rækkehuse og lejlighedskomplekser fylder de hele facaden,  pointerer Ole Basballe Jensen. Oplever ikke problemer Thisted Kommune har ikke selv oplevet de store problemer med den nye affaldssortering. Samtidig har man heller ikke fået betydeligt med henvendelser omkring de overstående bekymringer og problematikker. - Det er jo et spørgsmål om at få det hele til at køre. I forhold til de røde containere med farligt affald, så er der begrænset med pladser på bilen, så der kan være tale om, at der ikke har været mulighed for at tage alle med. Står man i sådan en situation, så kan man altid stille den ud igen næste gang, fortæller Flemming Christensen, der er sektionsleder hos Affald og Ejendomme i Thisted Kommune. I forhold til det bybillede som Ole Basballe Jensen er bekymret for, med både mange containere og affald i naturen, så er heller ikke dette noget, som kommunen ser problematisk på. - Det er absolut ikke vores fornemmelse, at folk smider skrald i naturen. - Det er sådan, at det er lovgivningsbestemt, at man som udgangspunkt skal sortere i tre containere. Vi har muligheder for at lave fællesløsninger med nogle større beholdere ved steder som for eksempel rækkehuse eller lejlighedskomplekser, fortæller Flemming Christensen, der også anerkender, at det måske godt kan virke overvældende på nuværende tidspunkt.

Referat:
Ole Basballe Jensen er bange for, at affaldssorteringen er for omstændig.